KIRJALLINEN KYSYMYS E-1521/01 esittäjä(t): Fernando Fernández Martín (PPE-DE) komissiolle. Uusiutuvia energianlähteitä koskeva hanke El Hierron saarella (Kanariansaaret).



Virallinen lehti nro 364 E , 20/12/2001 s. 0134 - 0135



KIRJALLINEN KYSYMYS E-1521/01 esittäjä(t): Fernando Fernández Martín (PPE-DE) komissiolle (21. toukokuuta 2001) Aihe: Uusiutuvia energianlähteitä koskeva hanke El Hierron saarella (Kanariansaaret) Kanariansaariin kuuluvasta El Hierron saaresta saattaa tulla esimerkki Euroopassa puhtaiden energianlähteiden käytössä. El Hierron Cabildo Insular (provinssin ja saaren välinen hallintoelin) on jo joitakin vuosia sitten käynnistänyt sataprosenttisesti uusiutuvia energianlähteitä -mottoon perustuvan hankkeen, jonka myötä tästä 278 neliökilometrin suuruisesta ja 9 000 asukkaan saaresta tulisi ensimmäinen paikka, jossa käytetään ainoastaan vaihtoehtoisia ja ympäristön kanssa täydellisessä sopusoinnussa olevia energiamuotoja. Parhaillaan ollaan laatimassa kannattavuustutkimusta, jonka mukaan tekniset tiedot eivät voisi olla myönteisempiä. Tutkittujen parametrien perusteella infrastruktuurin rakentaminen voisi olla kannattavaa, puuttuu vain tämän Euroopassa ainutlaatuisen ja kestävän kehityksen suhteen esimerkillisen aloitteen toteuttamiseen tarvittava rahoitus saarella, jonka Unesco on äskettäin julistanut kokonaisuudessaan biosfäärisuojelualueeksi. Saarella on toteutettu vuodesta 1996 lähtien kestävän kehityksen suunnitelmaa johdonmukaisesti sen biosfäärisuojelualuestatuksen kanssa. Voiko komissio kertoa, tarjoaako komission jäsenen de Palacion useaan otteeseen mainitsema toimintalinja, jossa tuetaan uusiutuvien energialähteiden käyttöä Euroopassa ja kannustetaan siihen, mahdollisuuden tässä kysymyksessä esitettyyn hankkeeseen? Loyola de Palacion komission puolesta antama vastaus (17. heinäkuuta 2001) Komission valkoisessa kirjassa Tulevaisuuden energia: uusiutuvat energialähteet mainitaan tärkeänä hankkeena sataprosenttisesti uusiutuvien energialähteiden ottaminen käyttöön osana kampanjan alkua. Tämä hanke on suunnattu yhteisöille, kuten alueille, kaupungeille ja saarille, jotka saattavat järkevästi saada koko energiantarpeensa uusiutuvista energialähteistä. Kanariansaariin kuuluva El Hierron saari on mukana Islands 2010 -hankkeessa. Se on Altener-hanke, jonka rahoitukseen komissio osallistuu ja joka edistää uusien sataprosenttisesti uusiutuvia energialähteitä käyttävien yhdyskuntien perustamista. Altener-hankkeen puitteissa on myös toteutettu yhteisrahoituksella tuulivoimala, johon on yhdistetty vesivoiman tuotanto. Komissio pitää uusiutuvia energialähteitä tärkeinä, mistä on osoituksena yhteisön tutkimusta ja teknologista kehittämistä (TTK) koskevaan viidenteen puiteohjelmaan (1998-2002) kuuluvaan ohjelmaan Kestävät yhteisöt liittyvä kohdennettu tarjouspyyntö, joka julkaistiin vuoden 2000 lopussa. Tämä kuuluu aihepiirikohtaiseen ohjelmaan Energia ja kestävä kehitys. Tässä tarjouspyynnössä ensisijaisena tavoitteena on yhdistää uusiutuvat energialähteet ja hajautettu energiantuotanto. Nyt on esitetty toinen tarjouspyyntö, jossa viimeinen ehdotusten jättöpäivä on 14. joulukuuta 2001. Komissio on julkaissut tämän tarjouspyynnön viidennessä puiteohjelmassa osoituksena politiikastaan, joka rohkaisee uusiutuvien energiamuotojen kehittämiseen Euroopassa. El Hierron hanke voisi olla toteutettavissa tämän tarjouspyynnön pohjalta, jos yhteisölliseen lisäarvoon ja innovaatioon liittyvät ehdot täyttyvät. Lisätietoja on Internet-sivulla osoitteessa http://www.cordis.lu/fp5/home.html. Ehdotuksessaan direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla(1) komissio ehdottaa lisäksi uusiutuvien energialähteiden osuudeksi 22 prosenttia energian kokonaiskulutuksesta. Neuvosto vahvisti yhteisen kantansa direktiivistä 23. maaliskuuta 2001(2). Parlamentti hyväksyi neuvoston yhteisen kannan tekstin toisessa käsittelyssä 4. heinäkuuta 2001. (1) EYVL C 311, 31.10.2000. (2) EYVL C 142, 15.5.2001.